b'\n_START_ARTICLE_\nPorabnik (ekologija)\n_START_PARAGRAPH_\nPorabnik (s tujko konzument) je v prehranjevalni verigi tisti organizem, ki dobi energijo za rast in vzdr\xc5\xbeevanje homeostaze tako, da konzumira druge organizme. Porabniki so heterotrofi, organizmi, ki ne morejo fiksirati ogljika sami, temve\xc4\x8d ga morajo zau\xc5\xbeiti v obliki organskih spojin._NEWLINE_Izraz obi\xc4\x8dajno opisuje rastlinojedce in plenilce ter izklju\xc4\x8duje druge heterotrofe, kot so zajedavci in saprofiti, lahko pa se uporablja tudi \xc5\xa1ir\xc5\xa1e, kot sopomenka heterotrofa.\n_START_SECTION_\nZgled\n_START_PARAGRAPH_\nPoenostavljeno si odnose med porabniki predstavljamo kot zaporedne \xc4\x8dlene v prehranjevalni verigi, kjer prvi \xc4\x8dlen - primarni porabnik - j\xc3\xa9 rastline, nadaljnji \xc4\x8dleni pa predhodne. Velikim plenilcem, kot so ujede, velike ma\xc4\x8dke, morski psi ipd., pravimo tudi vrhunski plenilci, so namre\xc4\x8d na\xc2\xa0\xc2\xbbvrhu\xc2\xab\xc2\xa0prehranjevalne verige in jih ne pleni noben drug organizem._NEWLINE__NEWLINE_Resni\xc4\x8dni odnosi v naravi so bolj zapleteni in jih bolje opi\xc5\xa1emo kot prehranjevalni splet; vloga neke vrste v ekosistemu ni fiksna oz. ima lahko vrsta celo ve\xc4\x8d vlog. Za primer, orli poleg lisic plenijo tudi zajce, torej so hkrati sekundarni in terciarni porabniki. Celo nekateri primarni proizvajalci so lahko tudi porabniki, na primer mesojede rastline, ki dopolnjujejo fotosintezo (avtotrofni na\xc4\x8din prehranjevanja) s plenjenjem \xc5\xbeu\xc5\xbeelk in drugih majhnih \xc5\xbeivali.'